Telefoonbieër koop KyalamiKyalami. Foto: High Street Auction Co/Facebook ‘n Telefoonbieër het die renbaan vir R205 miljoen opgeraap. Die veiling het slegs sowat een minuut en 50 sekondes geduur. Daar is intussen bevestig dat Porsche SA die renbaan gekoop het. Bieërs moes ‘n R4 miljoen registrasiefooi betaal om aan die veiling te kon deelneem. Daar is gerugte dat die sakeman Richard Branson ook een van die bieërs was. Daar was ‘n tasbare gevoel van afwagting in die stampvolsaal voor die veiling begin het. Daar was ook telefoonbieërs van ander provinsies en die buiteland. Die plaas Bothasfontein, beter bekend as Kyalami, is ‘n 72 hektaar eiendom in Midrand. High Street Auction Co, die afslaers, het vroeër gesê dit is Suid-Afrika se eerste renbaan-veiling. Lance Chalwin, die maatskappy se besturende direkteur, het verlede Donderdag gesê die veiling gaan voort nadat daar ‘n hofaansoek was om dit te keer. Elf applikante het aangevoer dat hulle sekere regte op die eiendom het. Die hof het egter gelas dat die veilig voort kan gaan. Die hof het wel ’n hersiene reserweprys van R200 miljoen gestel.